Nyalo e tshwanetse go tlhomamisiwa
Tona wa tsa Pereko le Selegae, Rre Edwin Batshu, o rotloeditse Batswana go tsena mo nyalong e e tlhomamisitsweng ka fa molaong. Fa a buisa phuthego ya kgotla kwa Moremaoto ka bosheng, Rre Batshu a re lefatshe leno le lemoga dinyalo tse pedi, ebong ya Setswana e e rurifadiwang ke kgosi le nyalo ya kwa ga molaodi fela. Tona o tlhagisitse fa go tsena mo dinyalong tse di sa lemogiweng ke molao go ka dira dikgogakgogano bogolo jang fa mongwe a hulara mme se se dire gore bana ba sale ba sotlega. Rre Batshu o gakolotse gore nyalo ke thulaganyo ya Modimo ka jalo a e tlotliwe. O ne a tlhalosetsa banni ba Moremaoto fa go na le lekgotla la Re a Nyalana le le trotloetsang batho ba ba sa bolong go nna mmogo go nyalana kgotsa go rurifatsa manyalo a bone. “Fa o le mo nyalong e e sa rurifadiwang ga o a sireletsega ka fa molaong” tona,Rre Batshu a tlhagisa. Rre Batshu o ne a kopa Batswana go ntsha matlho mo dikgapheng ka a re go na le dinyalo tse di fatlhang, tse batswakwa ba batlang go nyala Batswana go bona boagedi fela. “Segolo bogolo ba ba tlhokafaletsweng ke borre ke bone ba ba tsomiwang ke batswakwa ba.” Bontsi ba dinyalo tseo go tlhakanelwa dithoto. Rre Batshu o gakolotse bana ba ba nang le boagedi jo bobedi go itlhotlhora boagedi jo bongwe fa ba nna le dingwaga tse di masome a mabedi le bongwe. O tlhalositse fa lefatshe leno le sa letlelele boagedi jo bo fetang bongwe mo mothong yo o dingwaga tse di fetang masome a mabedi le bongwe. Kgosi Michael Masheto wa motse oo, o tlhalositse fa seemo sa matlwana a boitiketso kwa sekoleng se sebotlana se le diphatsa, a re a magologolo fela thata.Modulasetilo wa komiti ya dithabololo tsa motse,Rre Tikologo Manchedu, yo le ene a supileng fa seemo sa matlwana a boitiketso a le borai mo baithuting, o supile fa go na le tlhaelo e tona ya boroko jwa badirelapuso. Rre Manchedu o ne supa fa seemo sa motshelakgabo o ba o dirisang mo nokeng ya Boteti se baya matshelo a batho mo diphatseng fa noka e ela,e bile seemo se ka ama bojanala.Bokhutlo